Michèle Morgan
Michèle Morgan (29. februar 1920. - 20. decembar 2016.) je bila francuska glumica, koja je uživala status jedne od najvećih filmskih zvijezda sredine 20. vijeka. 

Rodila se kao Simone Renée Roussel u Neuilly-sur-Seine, bogataškom naselju u blizini Pariza. Roditeljski dom je napustila u dobi od 15 godina u namjeri da postane glumica. Kako bi platila satove glume kod Renéa Simona, nastupala je kao statistica u nizu filmova. Marc Allégret je zapazio njenu ljepotu, te ju 1937. godine angažirao u filmu Gribouille. Sljedeće je godine nastupila u znamenitom filmu Obala u magli, gdje joj je partner bio veliki glumac Jean Gabin; taj ju nastup konačno učinio zvijezdom, a isti je status potvrđen sa filmom Remorques tri godine kasnije.

Kao i Gabin, Morgan je nakon pada Francuske napustila domovinu i pokušala karijeru nastaviti u Hollywoodu. Tamo se 1942. godine udala za muzičara i glumca Williama Marshalla, kome je 1944. rodila sina Mikea, koji će i sam postati glumac. U Hollywoodu joj nisu davali atraktivne uloge, te se nakon završetka Drugog svjetskog rata vratila u domovinu.

Već 1946. je postigla još jedan veliki uspjeh sa filmom La Symphonie Pastorale, koji će joj donijeti prvu Nagradu za najbolju glumicu u historiji Kanskog festivala. Potom je slijedio niz zapaženih nastupa u brojnim evropskim filmovima. Od Marshalla se 1948. godine razvela; sljedeće godine je nastupila u historijskom filmu Fabiola. Tamo je nastupila zajedno sa glumcem Henrijem Vidalom za koga se vjenčala. 

Brak sa Vidalom je završen njegovom iznenadnom smrću 1959. godine. Sljedeće godine se udala za glumca i režisera Gerarda Ouryja, za koga je povremeno nastupala u filmovima. Od 1970-ih su njeni glumački nastupi postajali sve rjeđi. Nakon povlačenja iz svijeta glume je slobodno vrijeme provodila u slikanju.

Morgan danas je imala petoro unučadi i desetero praunučadi.

Vanjske veze

 
 
 Michèle Morgan at filmsdefrance.com
 
 Photographs of Michèle Morgan

Francuske filmske glumice